একই মুদ্রার দুই দিক। কিন্তু ছবিটা একেবারে বিপরীত। যখন সবাই টিভির পর্দায় আইপিএলের নিলাম দেখছেন, ঠিক তখনই অন্যদিকে আর একদল ক্রিকেটার উদরান্ন সংস্থানের চিন্তায় দিন কাটাচ্ছেন। হ্যাঁ, চিত্রটা ভারতীয় ক্রিকেটের। একদিকে কোটি কোটি টাকা দিয়ে যখন তারকা ক্রিকেটারদের কেনা হচ্ছে, আর অন্যদিকে ভারতীয় দৃষ্টিহীন ক্রিকেট টিমের সদস্যরা তাঁদের অন্ন-বস্ত্র-বাসস্থানের চিন্তা করছেন।
একটি সর্বভারতীয় সংবাদমাধ্যমের খবর থেকে জানা যাচ্ছে যে, ভারতীয় দৃষ্টিহীন ক্রিকেট টিমের সদস্যেদের কাছে মধ্যাহ্নভোজের টাকা নেই। সদ্য পদ্মশ্রী সম্মান পাওয়া ভারতীয় দৃষ্টিহীন ক্রিকেট টিমের অধিনায়ক শেখর নাইক একটি সাক্ষাৎকারে জানিয়েছেন, ‘‘ আশা করি এই সম্মান আমাকে সরকারি চাকরি পেতে সাহায্য করবে।’’ তিনি এই মুহূর্তে মাসিক ১৫০০০ টাকা বেতনের একটি চাকরি করেন, যা দিয়ে তাঁর সংসার চালানো মুশকিল। 
শুধু তিনি একা নন, বাকি সদস্যদেরও একই অবস্থা। দলের অন্য এক সদস্য, গণেশ মুন্ডকার ২০১৪ সাল থেকে দলে রয়েছেন এবং তিনি এই বছর বিশ্বকাপ জয়ের অন্যতম কারিগর। তিনি একটি মুদির দোকানে কাজ করেন। দলের আর এক সদস্য, অনিল আর্য বাড়ি বাড়ি দুধ পৌঁছে দেন। 
দলের প্রত্যেক সদস্যদেরই এমন কঠিন অবস্থা। তবে ভারত সরকার এই ব্যাপারে শীঘ্রই পদক্ষেপ নেবে বলে জানিয়েছে। দলের প্রত্যেক সদস্যকেই চাকরি দেওয়ার কথাও ভাবছে সরকার।